ועדת הכספים, כנסת 17, פרוטוקול מספר 337, 2007-02-06 11:00

יעקב ליצמן: אני פותח את ישיבת ועדת הכספים בנושא הטלת מכס ומע"מ על תרומות לנזקקים ועל מכשור רפואי.

דוד טל: ביקשתי להעלות את הנושא הזה לדיון מאחר שבמדינה נוצר מצב אבסורדי כאשר מגיעות מכולות לנמלי ישראל ויש עמותות שמנוהלות כדת וכדין, על-פי כל אמת מידה נדרשת מטעם האוצר, והן עושות פעולות חשובות למען החברה בישראל, ופעמים רבות הן ממלאות את מקומה של הממשלה, אבל הן מקבלות תרומות מיהודים טובים מחוץ לארץ ואי-אפשר לשחרר אותן בנמלי ישראל כי העלויות כל כך כבדות עד שהעמותה עצמה לא יכולה לשאת בנטל הכבד הזה.

דוד טל: אני יודע שיש חוק וצריך לעמוד בו, אבל יש לנו אפשרות לשנות את החוק, כדי שעמותות שמנוהלות כדת וכדין, עמותת מוכרות ומאושרות על-פי הקריטריונים הדרושים, יוכלו להיות פטורים מזה, או לפחות בחלק מזה, אבל לחילופין יש לי הצעה יותר מקורית.

דוד טל: פעמים רבות אנשי המכס כאשר אנשים לא באים לדרוש את הסחורה שלהם, הם לוקחים אותה ומחלקים אותה לעמותות השונות.

דוד טל: אני מציע שבמקרה הספציפי הזה שנדבר עליו, העמותה תחליט שהיא לא יכולה לשאת בנטל הזה של הוצאות המכס, המכס יחרים את הסחורה ובדלת השנייה הוא יחלק את הסחורה הזאת לעמותות השונות.

בועז סופר: ברשותכם, אני אנסה להבהיר את כל הסוגיה של תרומות כי היא די סבוכה.

בועז סופר: לכאורה, אכן זה מפתה לומר שתרומות תהיינה פטורות ממכס או ממע"מ ואין קל מזה.

בועז סופר: בצר לנו אנחנו נאלצים לפעמים לסרב לתרומות אמיתיות, ואני לרגע לא מדבר על עמותות שלא מתנהלות כדת וכדין כי אז זה משהו אחר לגמרי.

בועז סופר: לגבי הנושא של תרומה, השאלה הכי טריביאלית היא מה זו תרומה, איך אני אגדיר תרומה, מי שמני להגדיר תרומה.

בועז סופר: האם מחשבי כף יד שהגיעו לצפון ב-5,000 שקלים האחד זו תרומה?

בועז סופר: לכאורה יכולים להיות חילוקי דעות בינינו, אבל עדיין זו הייתה תרומה אמיתית ואין לנו צל צילו של ספק.

שלי יחימוביץ': תרומה היא דבר שניתן בלא תמורה.

בועז סופר: בואו נניח לרגע שיבואן מכשירי חשמל או עמותה תייבא ללא תמורה.

בועז סופר: היא תצהיר שזה ללא תמורה.

בועז סופר: איך אני אבדוק את זה?

בועז סופר: שנית, האם יש גבול לערך?

בועז סופר: שלישית, למה מכשיר רפואי ולא תרופות?

בועז סופר: רביעית, למה מכשיר רפואי ולא בגדים?

בועז סופר: ההגדרה הזו של תרומה נשמעת לכאורה עניין זניח לטכני אבל היא לא זניחה וטכנית בכלל.

בועז סופר: לפטור תרומות ממע"מ או ממכס, זה כמעט בהכרח, ולפעמים בצר לנו אנחנו נאלצים לדחות כי למשל אין תקן.

בועז סופר: תשאלו מה זאת אומרת תקן ולמה צריך תקן כי הרי זאת תרומה.

בועז סופר: מכיוון שהתרומות בדרך כלל הולכות לשכבות החלשות, האם השכבות החלשות זכאיות להגנה פחותה מבחינת בריאות הציבור והבטיחות?

בועז סופר: הרי התקנים נוגעים אך ורק לבריאות ולבטיחות, ואני ממש לא פופוליסט אלא זו האמת לאמיתה.

שלי יחימוביץ': איך מחשב כף יד קשור לבריאות ולבטיחות?

בועז סופר: למשל, האם הוא עומד בתקן של שריפה, האם הוולטאז' מתאים לישראל.

יעקב ליצמן: אני משוכנע שאם לא היה העניין הכספי, כל הבעיות היו נפתרות.

בועז סופר: זה ממש לא עניין של עלות.

דוד טל: אתה אומר לי שמהיום ואילך אני אתייחס לכל הבקשות של האוצר בדקדוק כזה וארד לרזולוציה כזאת שתהיה אבסורדית, אבל היא קיימת בתיאוריה.

בועז סופר: אנחנו נאלצים להתמודד עם הרזולוציה הכי נמוכה.

בועז סופר: אנחנו מדברים על מעריכים שנמצאים בשטח ומגיעות אליהם תלונות והם מתמודדים אתן.

בועז סופר: למה לפטור ממע"מ תרומות מיבוא?

בועז סופר: אולי נפטור ממע"מ גם תרומות מייצור מקומי?

בועז סופר: איך אנחנו נגדיר מה זו תרומה מייצור מקומי ומה זו העברה שהתמורה הכספית ניתנת בדרך אחרת?

בועז סופר: לומר שנפטור ממע"מ רק יבוא, אין לזה שום בסיס, אין לנו שום דרך לאכוף את זה, ואנחנו לא יודעים לנהל על זה מעקב.

דוד טל: אני מציע לך שתחרים את הסחורה.

בועז סופר: אתה מכיר אותי, לא התחמקתי מאף תשובה.

בועז סופר: חברת הכנסת יחימוביץ העלתה, במסגרת חוק ההסדרים, את הטענה לגבי תרומות.

בועז סופר: יש פה סיטואציה שלמעשה אנחנו, מרגע שנתנו פטור ממכס או ממע"מ או מה שזה לא יהיה, למעשה ניתן פה כרטיס פתוח לתרומות מבלי שלמעשה למדינה יש פיקוח.

שלי יחימוביץ': אני הייתי נגד.

בועז סופר: תרשי לי לנצל את ההתנגדות שלך.

בועז סופר: אף אחד לא שמנו לצבוע תרומות כך או אחרת, אבל יש לזה עלות.

בועז סופר: טלי דולן שנמצאת כאן עומדת בראש הקרן למסים עקיפים.

יעקב ליצמן: כמה כסף יש לקרן?

בועז סופר: במסגרת המלחמה הרחבנו את העלות הכספית.

בועז סופר: זה הגיע לניצול של עשרות מיליוני שקלים מהמס.

יעקב ליצמן: עד לפני שנה היה אפס והשנה הגדלתם בכמה מיליוני שקלים.

יעקב ליצמן: עכשיו זה חזר לאפס.

בועז סופר: ברשותך, אני אתקן.

בועז סופר: היה סכום נמוך אבל לא אפס.

טלי דולן: תקציב הוועדה היה 30 מיליון שקלים, אבל כל שנה, לקראת סוף השנה, אנחנו מקבלים תוספת תקציבית.

בועז סופר: היום יש נוהל - ואני מוכן להביא אותו לוועדה ואם לוועדה יהיו הערות, נשקול אותן בשמחה – והנוהל אומר מה עושים עם תרומות מוחרמות.

בועז סופר: ההחרמה יכולה להיות מהרבה מאוד סיבות כמו היבואן לא רצה להגיע אלינו, לא היה לו כסף לשחרר, אמרו לו להביא אישור ממכון התקנים וכולי.

בועז סופר: גם כאן צריך לנקוט משנה זהירות כי זה נחמד לבוא ולומר שנתרום לבית החולים, אבל עוד פעם, צריך לוודא שאכן זה עמד בתקן ומישהו צריך לשלם עבור התקן הזה.

יעקב ליצמן: נניח שחבר הכנסת טל יאמר לך שלא תתרום את מה שלא עומד בתקן.

בועז סופר: אני מציע לשלוח לך את הנוהל לעיון, ואם תרצו לקיים עוד דיון, נעשה זאת.

בועז סופר: תראה איך אנחנו מחלקים את אותם חפצים שהוחרמו על-ידינו מכל מיני סיבות.

יעקב ליצמן: אני מוכן לקיים את הדיון.

שלי יחימוביץ': אני רוצה לומר לרן מלמד שאני בטוחה לחלוטין שכל מה שהוא יאמר, הוא נקי.

שלי יחימוביץ': אני גם יודעת על מכלול הפעילות שלכם שהיא לא רק פעילות של צדקה אלא גם פעילות לשינוי חברתי ולהעצמה של חלשים.

שלי יחימוביץ': מאחורי ארגון כל כך נקי ומכובד כמוך, יש עוד אלף אחרים שיכולים לקפוץ על העניין הזה.

שלי יחימוביץ': אני מוכרחה לומר לך בצער שכשם שהייתי נגד הרחבת הפטור ממס מ-2 מיליון ל-4 מיליון, גם כאן אנחנו לא יכולים לבנות לכיוון הפטורים בתוך מדינת ישראל.

יעקב ליצמן: אני לא חושב.

שלי יחימוביץ': אתה חושב ואני חושבת אחרת.

שלי יחימוביץ': לפעמים אנחנו חלוקים, למרות שבדרך כלל לא.

שלי יחימוביץ': בכל הנוגע להשקפותינו על צדקה, יש לנו מחלוקת ולכן אני אפילו מרגישה לא נוח לומר את הדברים.

שלי יחימוביץ': לדעתי בועז סופר צודק.

יצחק ובנין: הנושא הזה הוא מאוד רגיש.

יצחק ובנין: מי כמונו שיש לו עמותת חסד גדולה.

יצחק ובנין: אם אנחנו פותחים את הדבר הזה, אני אומר לכם שלמערכת לא תהיה שליטה והיא לא תוכל לבדוק את הדברים הללו ואז ייכנסו לכאן סחורות במיליוני שקלים שאף אחד לא ישלם עבורן את המכס הנדרש, ואני לא בטוח שלא תהיה דלת מסתובבת, ואני אומר את הדברים בזהירות ובאחריות.

יצחק ובנין: אם הייתי רוצה למצוא חן, הייתי אומר בסדר, נביא סחורה ולא נשלם עליה מכס.

יצחק ובנין: אני מייבא כל שנה 10,000 תיקים ישר מסין, קונה אותם ומשלם עבורם את המכס.

יצחק ובנין: אם הייתי פטור, הייתי חוסך 70-80 אלף שקלים תשלום למכס, אבל אני טוען שדרך העמותות עלולה להיות כאן דלת מסתובבת.

ניסן סלומינסקי: עם כל החשיבות, ואנחנו אכן עוסקים בנושא הזה עם העמותות, הנושא הזה הוא בחזקת פרצה שקוראת לגנב.

ניסן סלומינסקי: אם היום אין תרומות, פתאום תראה מסה אדירה שאתה לא יודע מי התורם, אתה לא יודע איזה סוג תרומה ואתה לא מכיר את העמותות.

ניסן סלומינסקי: יש כמה עמותות שאתה יכול לחתום בעיניים עצומות, אבל יש עמותות שהן לא כאלה.

ניסן סלומינסקי: לפעמים לא שווה לפתוח את הפרצה הזאת שאחר כך לא נדע איך לסגור אותה.

ניסן סלומינסקי: כל העמותות עליהן אנחנו מדברים הן עמותות שעונות על הדרישות הפורמאליות.

יעקב ליצמן: "יד שרה" למשל.

ניסן סלומינסקי: אני יכול לומר שיש כמה עמותות שבעיניים עצומות אני יכול לחתום, אבל אתה לא תוכל להסביר לעמותת יד חסד למה ל"יד שרה" אתה נותן ולה לא.

ניסן סלומינסקי: כל יום נצטרך לדון למה עמותה אחת כן מקבלת והשנייה לא מקבלת.

יעקב ליצמן: למשל, תרופות שהן לא בסל הבריאות.

ניסן סלומינסקי: מי ייבא את התרופות?

ניסן סלומינסקי: קופת-חולים כללית?

ניסן סלומינסקי: זאת לא תרומה אלא היא קונה את זה בכסף.

ראובן ריבלין: מאוד נוח להיות פופוליסט בימים אלה.

ראובן ריבלין: אני חשבתי שאני עומד להתעמת עם חברי יצחק וקנין שהוא איש עתיר עשייה ובאמת אדם שעוסק בצורכי הציבור.

ראובן ריבלין: אם לא נשים קו גבול ברור בענייני מיסוי, אתה פותח פרצה שיכולה להביא לכאוס מוחלט בכל מנגנון המיסים של מדינת ישראל.

ראובן ריבלין: בזמנו, כאשר קמו העמותות בירושלים וביקשנו לפי סעיף 11 פטור לאותן עמותות, זה היה בשנות ה-70, צצו מאות ואלפים של אגודות של משפחות נצרכות וכאשר שאלתי מישהו מהן לאיזו משפחה נצרכת הוא דואג, הוא אמר לי שהוא דואג למשפחה שלו.

ראובן ריבלין: אני מוכרח לומר לכם שמצבו היה מצוין, אבל הוא היה צריך יותר.

ראובן ריבלין: אסור לנו בשום פנים ואופן לאפשר איזשהו דבר שבו אנחנו נפתח פתח שבו לא יהיו כללי משחק ברורים.

ראובן ריבלין: בכל תרומה אתה צריך לבוא ולשקלל את מה שאתה צריך לשלם.

ראובן ריבלין: אותו אדם שמקבל את התרומה, אתה צריך להסביר לו שכדי לייבא, הוא צריך לעשות דברים מסוימים.

ראובן ריבלין: אני מציע שבעניין זה לא נהיה פופוליסטים.

ראובן ריבלין: אם אנחנו נעשה דבר שיהפוך להיות שובר מסגרות, אנחנו נימצא במצב לא טוב ואני ממליץ לדחות את הבקשה, עם כל הכבוד למגישה.

חיים אורון: אני נחשפתי לנושא הזה פעם ראשונה במלחמת שלום הגליל.

חיים אורון: מישהו מאיטליה שלח מכולות עם טרנזיסטורים והיה צריך לשלם מכס.

חיים אורון: זה היה נראה מאוד הגיוני כאשר יש מתנות לחלק.

חיים אורון: דיברו כאן על תרופות שלא בסל, אבל אם אני מביא תרופה ב-200 אלף שקלים, אני אקבל מהמדינה 16 אחוזים, אבל אם אני צריך תרופה באלף שקלים ואין לי, אני לא אקבל.

חיים אורון: אני לא מכיר חלוקה כזאת.

חיים אורון: אני מציע שייתנו יותר כסף למטרות האלה ולא בדרך שמי שיש לו יותר, מקבל יותר כי זה הפוך ממה שכולנו רוצים.

חיים אורון: אני יכול לדבר נגד עמותת ידיד או נגד מתקנים לנכים?

חיים אורון: אבל היום זה מתקנים לנכים, ומחר אלה מחשבים לילדים שלא יודעים לקרוא, ומחרתיים זה ציוד לאנשים עיוורים, ואחר כך אלה מכשירי שמע ואז שואלים איך זה יתנהל בדיוק, ומה יהיה עם זה בדיוק.

חיים אורון: הכלי שאתם מציעים הוא כלי לא טוב.

חיים אורון: המטרה ראויה, היעד ראוי, אבל אי אפשר להשתמש בכלי הזה.

מגלי והבה: אני רוצה להצטרף לדעת חבריי.

מגלי והבה: הנושא עלה כאשר עמותה פנתה ואמרה שיש מכולות סגורות.

מגלי והבה: אנחנו יודעים את מצוקות האנשים, אבל בין זה לבין הפיכת הנושא למנגנון שבאמצעותו אפשר לפתוח תיבת פנדורה שאנחנו יודעים איך היא תתחיל אבל לא יודעים איך תסתיים, זה לא.

מגלי והבה: בנושאים האלמנטאריים צריכים להיות כללים ברורים.

מגלי והבה: אסור לנו לפתוח את העניין הזה בצורה כזאת שהיום העמותות הפכו להיות מוסד שעוקף את מסלול המסים.

דוד טל: למה אתה אומר את זה?

דוד טל: העמותות לא עוקפות את מסלול המסים?

דוד טל: אם זה יתקבל, אתה יכול לומר, אבל היום אין מצב כזה.

מגלי והבה: יש דוגמאות רבות לכך.

מגלי והבה: אני מציע לא להקל ראש בנושא כי כפי שאמרתי אנחנו יכולים למצוא עצמנו מפתחים תעשייה שתייבא.

מגלי והבה: מצד שני, אני מצטרף לקריאת חבר הכנסת אורון שהמדינה תשקיע היכן שהיא צריכה להשקיע.

יעקב ליצמן: אני מטפל היום במס מעסיקים ופניתי לאוצר בבקשה שבמסגרת כל הרפורמות בתי-חולים לא ממשלתיים לא ישלמו מס מעסיקים.

דוד רוטנר: מדובר בציוד משומש שבתי חולים ובתי אבות תורמים ל"יד שרה".

דוד רוטנר: הכול ניתן בחינם.

דוד רוטנר: "יד שרה" חוסכת למדינה כסף, אבל כשהציוד מגיע לכאן צריך לשלם 30 אלף שקלים עבור מכולה.

דוד רוטנר: על כל מכולה משלמים מסים, בממוצע 30 אלף שקלים.

דוד רוטנר: על ציוד חדש כל שנה אנחנו משלמים 2 מיליון שקלים כמסים ומע"מ.

דוד רוטנר: עם הכסף הזה אפשר לרכוש עוד ציוד ואפשר לעזור לעוד אנשים.

רן מלמד: אני רוצה לשים את העובדות בפניכם.

רן מלמד: עמותת ידיד היא עמותת צדק חברתי ולא עמותת צדקה.

רן מלמד: אנחנו פעם אחת נקלענו לצורך של תורמים מחוץ לארץ ששלחו לארץ מכולה.

רן מלמד: מדובר בפדרציה של ניו-יורק שתרמה בזמן המלחמה האחרונה 21 מיליון דולר למדינה והמדינה קיבלה את הסכום הזה בשמחה, הם שלחו אלף מעילים של ילדים במכולה לארץ.

רן מלמד: ביקשו מאתנו, כמי שאנחנו מקבלים מהם סיוע בפרויקטים שאנחנו עושים, להעביר את המעילים האלה לילדים שצריכים אותם.

רן מלמד: אגב, השיטה שלנו להעביר היא באמצעות רשויות הרווחה כנגד הצגת תעודות זהות ודוחות סוציאליים, עם חתימות ההורים של הילדים, כך שיודעים לאן הולך כל מעיל.

רן מלמד: אז התברר לנו שיש חוק שאוסר פטור ממכס על תרומה.

רן מלמד: גילינו שני דברים, ואת זה אני חושב שכדאי שתדעו: האחד, ההחרמות הרבות שהמכס עושה של ציוד, הוא מוכר את הציוד בפרוטות לסוחרים שמחזירים את הסחורה לשוק ועושים עליה כסף טוב.

רן מלמד: הנקודה השנייה, התברר לנו משיחות עם עמילי מכס – לא אחד ולא שניים, והדברים מתועדים – שבמכס, בראשות המכס, יש קופה שבה יושבים כספים של סחורה שהוחרמה ונמכרה ומי שמצליח להגיע אל הקופה הזאת, מצליח לקבל ממנה את הכסף שהוא צריך כדי לקבל פטור ממכס.

יעקב ליצמן: אני מניח שאתה מדבר על הקרן.

רן מלמד: לא, אני לא מדבר על הקרן.

יעקב ליצמן: אני מבקש שתפנה את הדברים אליי בכתב.

יעקב ליצמן: אני אעביר את הדברים למכס ונקבל תשובה פורמאלית.

רן מלמד: הדבר האחרון שאני אומר הוא שאם לא רוצים לפטור ממכס, זה אפשרי, אבל אל תהפכו את הדברים שמגיעים למוצר שמישהו אחר מרוויח ממנו.

דוד טל: על זה נאמר גם לי וגם לך לא יהיה, והסוחר יקבל את זה.

יהודה דורון: אני מקווה שאנחנו לא מדברים על דברים לגביהם יש כבר הסכמים ותקנות, לגבי ההטבות שניתנות לנכים במסגרת שקיימת כיום כאשר יש פטור ממכס.

קריאה: אנחנו מדברים כאן על תרומות.

יהודה דורון: אני לא מדבר על תרומות.

ירון סוקולוב: רוב העמותות מתנהלות כשורה, וזה גם לפי מחקר שנעשה באוניברסיטת בן-גוריון על-ידי דוקטור בראונר.

ירון סוקולוב: מס על תרומות נשמע נורא.

ירון סוקולוב: אני מבין את הבעייתיות הקיימת, אבל צריך לדון בכל הנושא של מדיניות המיסוי על העמותות.

ירון סוקולוב: חבר הכנסת ליצמן הזכיר את הנושא של מס מעסיקים, דבר שלכל הדעות לא צודק והוא נשאר רק לגבי העמותות.

ירון סוקולוב: אם אתם מדברים על נושא של הוצאות עודפות, נשאר 90 אחוזים רק על העמותות.

ירון סוקולוב: כלומר, אתם יכולים לעשות משהו אחיד מבחינת ההקלה לגבי העמותות, אבל זה נושא של מדיניות.

חיים אורון: דחיית תשלומי מע"מ לעמותות.

יצחק ובנין: לעמותות אין מע"מ.

יצחק ובנין: הם משתלמים ולא מזדכים.

ירון סוקולוב: לפי הנתונים של החשב הכללי, התמיכות לשנת 2005 היו כשני מיליארד שקלים, הכנסות המדינה ממיסים מנושא של מס מעסיקים ומע"מ מלכ"ר עלו על 7 מיליארד שקלים.

ירון סוקולוב: כלומר, יש אבסורד לפיו המגזר השלישי מסבסד את הממשלה.

יצחק ובנין: יש צדק בדבריך, אבל זה נושא אחר שלא קשור לנושא הדיון.

יהודה אזרד: האבסורד הגדול הוא שהעמותה שלנו, כרמי העיר, קיבלה לפני מספר חודשים ממשרד הרווחה מכולה של נעליים שנתקעו וכנראה לא יכלו לשלם עבורן ואנחנו קיבלנו כדי לחלק אותן לנזקקים.

יהודה אזרד: אותם בגדים שאנחנו הבאנו מתורמים שלנו, את זה עצרו.

יהודה אזרד: בשבוע שעבר הוטלה גזרה נוספת והיא פטור מסימון, פטור שהיה ניתן אוטומטית לעמותות צדקה ורק המס היה מחויב.

יהודה אזרד: בשבוע שעבר נודע לנו שמכולה שהגיעה, גם הפטור מסימון בוטל.

שי חרמש: אני מצטרף לדבריהם של חברי הכנסת ריבלין, אורון ווקנין וגם אני חושב שזה יכול לפתוח פרצה.

שי חרמש: בית לוינשטיין קיבל תרומה בסך של 10 מיליון דולרים מתורם בארצות-הברית שאמר שהוא רוצה רק דבר אחד, שייקחו אותו לשר האוצר ושיפטרו אותו מהמע"מ על התשומות של הבנייה.

שי חרמש: הוא תורם 10 מיליון דולר, ממשלת ארצות-הברית מזכה אותו ולא גובה, אבל הוא בא לארץ וצריך לשלם 16 אחוזים מע"מ.

שי חרמש: זה מתחיל במכולה עם הבגדים המשומשים וזה מגיע למקרים כאלה.

שי חרמש: אני מציע לא לפתוח את זה.

שי חרמש: לא תהיה בקרה על הנושא.

שי חרמש: גם אני מציע שנלחץ למען הגדלת תקציב המדינה לצרכים האלה.

קריאה: את הדברים האלה אמרת גם כשהיית גזבר הסוכנות?

שי חרמש: כן.

יעקב ליצמן: אני רוצה לסכם את הדיון.

יעקב ליצמן: אני רואה שרוב חברי הכנסת חושבים שלא צריך לפתוח ולהרחיב את הפטורים על התרומות, בגלל שייפתח פתח לכל מיני דברים לא טובים.

דוד טל: אולי תתקבל ההצעה השנייה שלי.

יעקב ליצמן: אני אישית חשבתי אחרת ועדיין אני חושב אחרת, אבל יכול להיות שצריך לחפש דרך אחרת שעוד מעט אתייחס אליה.

יעקב ליצמן: מצד שני חבר הכנסת דוד טל הציע הצעה נוספת על סמך זה שמכולות שמגיעות ולא משוחררות, המכס מחלק את הסחורה.

יעקב ליצמן: אני שואל את בועז סופר מה הקריטריונים, מה דרך החלוקה, איך אתם מחלקים את הדברים האלה, האם זה מתפרסם וכולי.

יעקב ליצמן: יכול להיות שיצטרכו להיעשות כל מיני שינויים ולהכניס את הצעתו של חבר הכנסת טל.

יעקב ליצמן: לגבי הקרן של 30 מיליון שקלים, אני סומך עליכם שחילקתם טוב את הכספים ואני לא מערער על החלוקה, אבל מצד שני אני רוצה לבדוק כמה מהחזר המסים או המע"מ החזרתם לעמותות נזקקות וכמה כסף נתתם לכל מיני סעיפים ולאו דווקא לנזקקים.

יעקב ליצמן: אני מבין שהחזר הפטור הזה יכול להיות לכל מיני סעיפים כמו באהים וכולי.

יעקב ליצמן: אני חושב שזה פשע שהם מקבלים החזר של מיליארדי שקלים בזמן שרבנים לא מקבלים.

יעקב ליצמן: עם כל הכבוד, אני לא חושב שהם יותר חשובים מהרב הראשי שצריך לשלם מכס על הרכב.

יעקב ליצמן: אני רוצה לראות מי מקבל את ההחזר.

יעקב ליצמן: אם מדובר בעמותות לנזקקים, אני מברך על זה, אם מקבלים את זה אחרים ואפילו באופן חוקי, אני נגד.

יעקב ליצמן: בעניין "יד שרה", מר רוטנר ייפנה אלי ואני אבדוק.

דוד טל: אני חושב שצריך לבדוק את מה שאמר כאן נציג עמותת ידיד, ואני מכיר את העבודה שלהם.

יעקב ליצמן: אני אבדוק.

יעקב ליצמן: הוא יכתוב לי ואנחנו נבדוק.

דוד טל: אם הדברים נכונים, זו שערורייה וזה חמור מאוד.

דוד טל: מעבר לכך, אני רוצה שחברי הוועדה ידעו שהצליחו לשכנע אותי מהבחינה הזו שאם פותחים את זה, יש איזו בעיה, אם כי לדעתי כאשר האוצר רוצה, הוא יצירתי ומוצא פתרון לכל בעיה.

דוד טל: אני מבקש שחברי הוועדה יסכימו אתי שאם המכס מחרים מכולות כאלה, יחלק את הסחורה או למוסדות ו/או לרשויות הרווחה בעיריות שהן יחלקו את הסחורה.

יעקב ליצמן: אני רוצה לקבל בתוך שבועיים תשובה מהמכס.

יעקב ליצמן: אני מבין שהמכולות עכשיו בנמל.

יעקב ליצמן: אני מבקש שתפנה לנמל כדי שלא יגבו כסף על האחסון מעבר לזמן.

יעקב ליצמן: אנחנו נותנים להם שבועיים עד שנקבל החלטה, אבל הם לא צריכים לשלם עבור אחסון עת אנחנו ממתינים לתשובה.

בועז סופר: כל מה שנאמר לגבי המגזר השלישי, הוא ברור והדיון היה דיון אמיתי.

בועז סופר: למעשה המגזר השלישי הולך וגדל.

בועז סופר: בהיבט הזה אני חייב להגן.

בועז סופר: אנחנו משתדלים ועושים מאמץ כן ואמיתי כדי בכל-זאת לסייע, אבל בדלת הראשית.

בועז סופר: פנה אלינו בזמנו יושב-ראש הוועדה וביקש שלא נוריד את זה לפי הדין אלא שנוריד את זה קצת יותר.

בועז סופר: הורדנו חצי אחוז מעבר וזה אומר 150 מיליון שקלים שכל אחד קיבל ישירות.

בועז סופר: הנושא של הפטור למתנדבים נפתר רק לפני מספר חודשים בדלת הראשית.

יעקב ליצמן: העיר לי מנהל הוועדה שלאורית נוקד יש הצעת חוק בנושא הזה.

יעקב ליצמן: ההצעה עדיין לא עברה קריאה טרומית, אבל היא תגיע.

יעקב ליצמן: תודה רבה.